Regte stroom is veilig | Netwerk24
Regte stroom is veilig
Deur Stephan Joubert 11 Junie 2019 00:01
Seestrome is niemand se speelmaat nie. Baie mense het al in gevaarlike seestrome verdrink. Ewe gevaarlik is al daardie ideologiese strome in die lewe wat mense so maklik meesleur. Fanatici is die wêreld vol – van die politiek tot by die godsdiens. Hulle hou daarvan om onskuldiges in te katrol en hul koppe en lewe met vals idees te verwoes. Daarom dat ons versigtig moet wees. Ons moet leer om te onderskei tussen leuen en waarheid. Die Here het vir ons elkeen ’n kop in werkende toestand gegee. Ons moet dit reg gebruik.
Genadiglik het die Here ook sy Gees aan al sy mense gegee om ons elkeen in die waarheid te lei. Die Heilige Gees lei ons nooit op fanatiese of irrasionele maniere nie. In sy stroom is daar nie gevaarlike stroomversnellings soos vrees, dood en vernietiging nie. Die Here se stroom bring lewe, vryheid en hoop. Mense verdrink nooit daarin nie. Jesus sê juis in Johannes 7 dat strome lewende water sal vloei uit elkeen wat Hom navolg.
Meer oor: Stephan Joubert | Geloof | Sielsgoed
Systap dié gewoontes